Domufudži
Domufudži (japāņu: ドームふじ基地; Dōmu Fuji Kichi, IPA: [doːmu ɸɯdʑi]) ir Japānas vasaras polārstacija Antarktīdā, Karalienes Modas Zemē. Atrodas uz otra augstākā Polārā plato paaugstinājuma — Valkīras leduskupola 3810 m vjl ~800 km no piekrastes un 1400 km no Dienvidpola. Izveidota 1995. gadā 1000 km no japāņu bāzes stacijas Šovas un nosaukta pēc Valkīras leduskupola japāņu nosaukuma (Fudzi leduskupols) par Domufudži novērojumu bāzi (japāņu: ドームふじ観測拠点, Dōmu Fuji Kansoku Kyoten). 2004. gadā pārdēvēta par Domufudži staciju. Stacija sastāv no 8 ēkām ar kopējo platību 407 m², lielākā daļa no kurām atrodas zem sniega. Stacija izveidota ledus dziļurbuma projekta veikšanai. 1996. gadā tika sasniegts 2503 m dziļums, kas ļauj iegūt 340 000 gadus vecus ledus paraugus. Otrs urbšanas projekts tika sākts 2003. gadā un četru sezonu laikā tika sasniegts 3035,22 m dziļums, kas atbilst 720 000 gadu senai pagātnei.